Proposta għal DEĊIŻJONI TAL-PARLAMENT EWROPEW U TAL-KUNSILL dwar il-mobilizzazzjoni tal-Fond Ewropew ta' Aġġustament għall-Globalizzazzjoni, skont il-punt 28 tal-Ftehim Interistituzzjonali tas-17 ta' Mejju 2006 bejn il-Parlament Ewropew, il-Kunsill u l-Kummissjoni dwar id-dixxiplina baġitarja u l-ġestjoni finanzjarja soda (applikazzjoni EGF/2011/008 DK/Odense Steel Shipyard mid-Danimarka) /* COM/2012/0272 final */





MEMORANDUM TA’ SPJEGAZZJONI Il-punt 28 tal-Ftehim Interistituzzjonali tas-17 ta' Mejju 2006 bejn il-Parlament Ewropew, il-Kunsill u l-Kummissjoni dwar id-dixxiplina baġitarja u l-ġestjoni finanzjarja soda[1] jippermetti l-mobilizzazzjoni tal-Fond Ewropew ta' Aġġustament għall-Globalizzazzjoni (EGF) permezz ta' mekkaniżmu ta' flessibilità, sal-limitu massimu annwali ta' EUR 500 miljun, u dan apparti mill-intestaturi rilevanti tal-qafas finanzjarju. Ir-regoli applikabbli għall-kontribuzzjonijiet mill-FEG huma stipulati fir-Regolament (KE) Nru 1927/2006 tal-Parlament Ewropew u tal-Kunsill tal-20 ta' Diċembru 2006 li jistabbilixxi l-Fond Ewropew ta’ Aġġustament għall-Globalizzazzjoni[2]. Fit-28 ta' Ottubru 2011, id-Danimarka ppreżentat l-applikazzjoni FEG/2011/008 DK/Odense Steel Shipyard 2 għal kontribuzzjoni finanzjarja mill-FEG, wara li ngħataw is-sensji fl-Odense Steel Shipyard fid-Danimarka. Wara analiżi bir-reqqa ta' din l-applikazzjoni, il-Kummissjoni kkonkludiet skont l-Artikolu 10 tar-Regolament (KE) Nru 1927/2006 li l-kundizzjonijiet għal kontribuzzjoni finanzjarja skont dan ir-Regolament, intlaħqu. TAQSIRA TAL-APPLIKAZZJONI U ANALIŻI Dejta essenzjali: || Nru ta' Referenza tal-FEG || FEG/2011/008 Stat Membru || Id-Danimarka Artikolu 2 || (a) Intrapriża primarja || Odense Steel Shipyard Fornituri u produtturi fl-istadju aħħari ta’ produzzjoni || 4 Perjodu ta’ referenza || 01.05.2011 - 31.08.2011 Data ta' bidu għas-servizzi personalizzati || 31.10.2011 Id-data tal-applikazzjoni || 28.10.2011 Sensji matul il-perjodu ta’ referenza || 585 Sensji qabel u wara l-perjodu ta' referenza || 396 Sensji totali eliġibbli || 981 Ħaddiema li ngħataw is-sensja u li huma identifikati għall-għajnuna || 550 Nefqa għas-servizzi personalizzati (EUR) || 9 487 675 Nefqa għall-implimentazzjoni tal-FEG[3] (EUR) || 443 255 Nefqa għall-implimentazzjoni tal-FEG (%) || 4,5 Baġit totali (EUR) || 9 930 930 Kontribuzzjoni tal-FEG (65 %) (EUR) || 6 455 104 1. L-applikazzjoni tressqet quddiem il-Kummissjoni fit-28 ta' Ottubru 2011 u kellha supplement ta’ tagħrif addizzjonali sat-8 ta’ Marzu 2012. 2. L-applikazzjoni tissodisfa l-kundizzjonijiet għall-użu tal-FEG kif stabbilit fl-Artikolu 2(a) tar-Regolament (KE) Nru 1927/2006, u tressqet fi żmien il-perjodu speċifikat ta’ 10 ġimgħat imsemmi fl-Artikolu 5 ta’ dak ir-Regolament. Ir-rabta bejn is-sensji u l-bidliet strutturali ewlenin fix-xejriet tal-kummerċ dinji minħabba l-globalizzazzjoni jew il-kriżi finanzjarja u ekonomika globali 3. Sabiex tiġi stabbilita rabta bejn is-sensji u l-kriżi ekonomika u finanzjarja globali, id-Danimarka argumentat li tul dawn l-aħħar għexieren ta' snin it-tarzni fl-Ewropa kienu qed jitilfu ammont sostanzjali ta' ishma tas-suq għall-vantaġġ tal-Asja. Il-kriżi finanzjarja u ekonomika globali mbagħad affettwat aktar is-suq globali tal-bini tal-bastimenti, b’tali mod li, skont il-Komunità tal-Assoċjazzjonijiet tat-Tarzni Ewropej (CESA), il-fatturat Ewropew minn 13 692 miljuni CGT[4] niżel għal 9 470 miljuni CGT bejn l-2008 u l-2009, u fl-2010 reġa’ niżel għal 6.394 miljuni CGT. L-ordnijiet ġodda, wara li niżlu minn 2 114 miljuni CGT għal 561 miljuni CGT bejn l-2008 u l-2009, irkupraw u laħqu 2 459 CGT miljuni fl-2010, xorta inqas minn nofs il-livell ta' qabel il-kriżi ta’ 5 425 miljun CGT fl-2007. 4. Fir-rapport annwali tagħha għal 2010-2011[5], ippubblikat f’Brussell f’Awwissu 2011, is-CESA tistqarr: "Is-sentejn li ġejjin se jibqgħu diffiċli ħafna għall-industrija. Ftit tarzni biss kienu kapaċi jiksbu fatturati bi profitt għall-2012 u lil hinn. Għaldaqstant, l-impatt fuq l-impjiegi li jirriżulta mit-tnaqqis tad-domanda mill-2008 u l-2009 se jolqot l-industrija Ewropea tal-bini tal-bastimenti prinċipalment fl-2011 u 2012 ". Ir-rapport annwali tas-CESA juri li l-forza tal-ħaddiema tal-bini tal-bastimenti fl-Ewropa naqset bi 23% matul l-aħħar tliet snin, minn 148 792 fl-2007 għal 114 491 fl-2010. Il-forza tal-ħaddiema fuq bini ġdid naqset saħansitra aktar drastikament, bi 33%, minn 93 832 fl-2007 għal 62 854 fl-2010. 5. Id-deċiżjoni li tingħalaq l-Odense Steel Shipyard ittieħdet fl-10 ta’ Awwissu 2009, u ġie miftiehem programm mal-impjegati kollha rigward il-bastimenti li kienu se jitlestew xorta fit-tarzna u għaldaqstant, iż-żmien propizju tas-sensji meħtieġa. L-ewwel applikazzjoni għal finanzjament mill-FEG bħala appoġġ għall-ewwel mewġa ta’ 1 356 ħaddiem li ngħataw is-sensja sar mill-awtoritajiet Daniżi fis-6 ta’ Ottubru 2010 u, wara l-approvazzjoni tal-proposta tal-Kummissjoni[6] mill-Kunsill u l-Parlament Ewropew, il-fondi tħallsu fit-2 ta' Awwissu 2011. Kien evidenti fiż-żmien tal-ewwel applikazzjoni li kien se jkun hemm it-tieni waħda, biex tieħu ħsieb il-mewġa ta’ wara, dik finali, tas-sensji, inklużi l-ħaddiema li ngħataw is-sensja minn xi wħud mill-fornituri tat-tarzna. 6. Dan huwa r-raba każ tal-FEG fis-settur tal-bini tal-bastimenti. L-argumenti ppreżentati fit-tliet każijiet preċedenti (FEG/2010/001 DK/Nordjylland[7], FEG/2010/006 PL/H. Cegielski-Poznan[8] u FEG/2010/025 DK/Odense Steel Shipyard[9]) għadhom validi. Prova tal-għadd tas-sensji u konformità mal-kriterji tal-Artikolu 2(a) 7. Id-Danimarka ppreżentat din l-applikazzjoni skont il-kriterji ta’ intervent tal-Artikolu 2(a) tar-Regolament (KE) Nru 1927/2006, li jirrikjedi mill-inqas 500 sensja f'perjodu ta’ erba’ xhur f’intrapriża fi Stat Membru, inklużi ħaddiema li ngħataw is-sensja mill-fornituri tagħha jew mill-produtturi involuti fl-istadji aħħarija tal-produzzjoni. 8. L-applikazzjoni tikkwota 509 sensji fl-Odense Steel Shipyard matul il-perjodu ta’ referenza mill-1 ta’ Mejju 2011 sal-31 ta’ Awwissu 2011 kif ukoll tmienja oħra mill-G4S (il-kumpanija ta’ servizz ta’ sigurtà li tissorvelja l-kanċell prinċipali tal-OSS), 67 mill-YIT (li tipprovdi servizzi ta' manutenzjoni għat-tagħmir u l-magni fit-tarzna u l-installazzjoni tas-sistemi elettriċi fuq il-bastimenti mibnija hemm), u sensja oħra mill-BM Steel Constructions (speċjalisti li jgħinu fil-bini tal-bastimenti tal-forza navali), li jagħmlu total ta' 585 sensja mill-Odense Steel Shipyard u l-fornituri tagħha. Barra minn hekk, 396 ħaddiem minn dawn l-erba’ kumpaniji kif ukoll mill-Persolit (fornitur ieħor ta’ manutenzjoni u sistemi elettriċi) sfaw bis-sensja qabel u wara l-perjodu ta’ referenza. Dawn is-sensji kollha ġew ikkalkolati skont l-ewwel inċiż tat-tieni paragrafu tal-Artikolu 2 tar-Regolament (KE) Nru 1927/2006. Spjegazzjoni tan-natura mhux prevista ta' dawk is-sensji 9. L-awtoritajiet Daniżi jirraġunaw li l-għeluq tat-tarzna u s-sensji li rriżultaw ma setgħux jiġu mbassra. Is-sidien tat-tarzna investew bil-kbir fit-tarzna sal-2009; dan ma kienx isir li kieku l-għeluq kien mistenni. Ta' min jinnota li din hija waħda mill-ikbar tarzni u waħda mill-aktar tarzni moderni fl-Ewropa magħrufa pereżempju għall-bini (fl-2006-2008) tal-ikbar bastimenti-kontejners fid-dinja, l-Emma Maersk u s-sebgħa bastimenti E-class komplementari tagħha. Din it-tarzna ilha magħrufa għall-iddisinnjar u l-bini ta' bastimenti innovattivi li konsistentement japplikaw l-aktar teknoloġija avvanzata fid-disinn u fit-tagħmir. Prova tas-sensji u identifikazzjoni tal-intrapriżi li taw is-sensji 10. L-applikazzjoni tirrigwarda total ta’ 981 sensja mill-Odense Steel Shipyard u erbgħa mill-fornituri tagħha. Wara l-osservazzjonijiet magħmula matul l-implimentazzjoni attwali tal-Odense Steel Shipyard, l-Istat Membru applikant ikkonkluda li madwar 55 sa 60% tal-ħaddiema affettwati (madwar 550) jixtiequ jibbenefikaw mill-miżuri tal-FEG, filwaqt li l-ħaddiema l-oħra jew isibu impjieg ġdid bl-almu tagħhom jew jiddeċiedu li jirtiraw mill-forza tal-ħaddiema. 11. It-tqassim tal-ħaddiema fil-mira huwa kif ġej: Kategorija || Numru || Perċentwal Irġiel || 531 || 96,5 Nisa || 19 || 3,5 Ċittadini tal-UE || 550 || 100,0 Ċittadini mhux tal-UE || 0 || 0,0 bejn 15 u 24 sena || 25 || 4,5 bejn 25 u 54 sena || 431 || 78,4 bejn 55 u 64 sena || 94 || 17,1 aktar minn 64 sena || 0 || 0,0 12. Mill-ħaddiema affettwati jew identifikati ħadd ma għandu problemi tas-saħħa persistenti jew diżabilitajiet. 13. Fir-rigward ta' kategoriji ta’ xogħol, it-tqassim huwa kif ġej: Kategorija || Numru || Perċentwal Leġiżlaturi, uffiċjali għolja u maniġers || 4 || 0,7 Professjonisti || 18 || 3,3 Tekniċi u professjonisti assoċjati || 376 || 68,4 Skrivani || 12 || 2,2 Ħaddiema fis-servizzi u ħaddiema fil-bejgħ fil-ħwienet u s-swieq || 66 || 12,0 Ħaddiema fl-artiġjanat u snajja' relatati || 4 || 0,7 Okkupazzjonijiet elementari || 70 || 12,7 14. Skont l-Artikolu 7 tar-Regolament (KE) Nru 1927/2006, id-Danimarka kkonfermat li ġiet applikata politika ta' ugwaljanza bejn in-nisa u l-irġiel kif ukoll ta' ebda diskriminazzjoni, u li din se tkompli tapplika matul l-istadji varji tal-implimentazzjoni tal-EGF u, b'mod partikolari, fir-rigward tal-aċċess għalih. Deskrizzjoni tat-territorju kkonċernat u l-awtoritajiet u l-partijiet interessati tiegħu 15. Odense hija t-tielet l-ikbar belt fid-Danimarka bi kważi 200 000 abitant. Il-belt tinsab fiċ-ċentru tal-gżira ta' Funen, fejn il-popolazzjoni kollha tqarreb il-500 000. Funen hija l-parti tal-lvant tar-reġjun tad-Danimarka t'Isfel, li b'kollox fiha 1 200 000 abitant. L-infrastruttura ta' Funen, kif ukoll dik tar-reġjun, hija żviluppata sew u n-nies li jaħdmu qegħdin dejjem aktar jivvjaġġjaw 'il barra minn raħal twelidhom biex jaħdmu. Madankollu, fil-każ tal-ħaddiema tal-Odense Steel Shipyard, l-ivvjaġġar għall-post tax-xogħol ma jistax jitqies bħala s-soluzzjoni għall-problemi tagħhom tax-xogħol, billi hemm ftit opportunitajiet ta' impjieg għall-ħaddiema fil-bqija tal-ġżira u ma hemm l-ebda nuqqas ta' ħaddiema fis-settur tal-metallurġija fid-Danimarka kollha. Għaldaqstant iridu jsiru sforzi kbar sabiex il-ħaddiema li ngħataw is-sensja jiġu ppreparati għal xogħlijiet ġodda. 16. Odense għandha aċċess għall-baħar permezz ta' kanal u l-Fjord ta' Odense fejn tinsab l-Odense Steel Shipyard, fir-raħal ċkejken ta' Munkebo (5 500 abitant). Munkebo hija parti mill-Muniċipalità ta' Kerteminde, li hija l-parti fil-Grigal ta' Funen. 17. Fl-2008, l-għadd totali tal-forza tal-ħaddiema f'Odense u Kerteminde kien ta' 109 000 persuna. It-telf dirett fl-Odense Steel Shipyard kopert miż-żewġ applikazzjonijiet għalhekk jammonta għal madwar 2% tal-forza tal-ħaddiema. Huwa stmat li t-telf indirett ta' impjiegi se jkun kbir daqs dak dirett, tant li l-għeluq tat-tarzna huwa meqjus bħala kriżi kbira għall-ekonomija reġjonali. L-istandard edukattiv tal-forza tal-ħaddiema impjegati f'Kerteminde huwa inqas kemm mill-medja nazzjonali kif ukoll mill-medja ta' Funen. Fl-2008, madwar 27,3 % tal-forza tal-ħaddiema f'Kerteminde kienu rċevew xi edukazzjoni ulterjuri, filwaqt li ċ-ċifra korrispondenti għall-Funen kienet ta' 33 % u l-medja nazzjonali 34,8 %. 18. Kemm il-muniċipalità ta' Odense, kif ukoll ta' Kerteminde huma involuti mill-qrib f'din l-applikazzjoni li huma appoġġaw sa mill-bidu nett. L-impatt mistenni tas-sensji fir-rigward tal-impjiegi lokali, reġjonali jew nazzjonali 19. Is-sitwazzjoni tax-xogħol inġenerali fid-Danimarka marret ferm lura tul l-2009 u l-2010. Il-qgħad żdied minn livell rekord baxx ta' 3,4 % fis-sena 2008 għal 7,6 % f'Diċembru 2010 (sors: Eurostat[10]). 20. L-istruttura tal-industrija f'Kerteminde hija kkaratterizzata minn sehem għoli ta' qgħad fil-manifattura, b'mod partikolari fil-metallurġija. Ħafna impjiegi f'din l-industrija diġà ntilfu u marru f’pajjiżi oħra b'pagi aktar baxxi. Il-ħaddiema tat-tarzna li ngħataw is-sensja għandhom kompetenza teknika għolja li diffiċli tapplikaha għal industriji oħra fi Funen jew saħansitra fid-Danimarka kollha. Ħafna minnhom ħadmu fit-tarzna ħajjithom kollha u l-ġenituri tagħhom x’aktarx li ħadmu hemmhekk ukoll. Barra minn hekk, it-tarzna qed tinħatt fi stadji, bi gruppi ta' ħaddiema jingħataw is-sensja sakemm jitlestew l-aħħar ordnijiet ta' bastimenti. Il-mewġa preċedenti ta’ sensji, ta’ qabel dan il-grupp, bħalissa qed taspira għall-impjiegi potenzjali ġodda xierqa li qed jinħolqu. Mingħajr taħriġ mill-ġdid sinifikanti se jkun saħansitra iktar diffiċli għal din it-tieni mewġa ta’ ħaddiema li tilfu l-impjieg biex isibu impjieg ġdid. 21. Minn mindu tħabbar l-għeluq f'Awwissu 2009, konsorzju ta' partijiet interessati lokali, reġjonali u nazzjonali ddiskuta u fformula strateġija għal opportunitajiet ġodda ta' tkabbir fir-reġjun. Hija din l-istrateġija li qiegħda tissawwar issa u qed tiggwida l-għażla ta’ miżuri fl-applikazzjoni. Pakkett ikkoordinat ta' servizzi personalizzati li għandhom jiġu ffinanzjati u t-tqassim tal-ispejjeż stmati tiegħu, inkluża l-komplementarjetà tiegħu mal-azzjonijiet iffinanzjati mill-Fondi Strutturali 22. Min-naħa, ir-Reġjun tad-Danimarka ta' Isfel qiegħed jiddefinixxi u jfassal miżuri li jistgħu jittieħdu skont l-għanijiet ta' Lisbona bl-iskop ta' kompetittività Ewropea soda. Sabiex jikseb dawn l-għanijiet fit-tul tal-promozzjoni tat-tkabbir ta' industriji ġodda fiż-żona, il-Forum tat-Tkabbir reġjonali qed juża kemm l-iffinanzjar tal-FSE u tal-FEŻR, kif ukoll l-assistenza nazzjonali tas-suq tax-xogħol 23. Madankollu, sabiex tingħata għajnuna immedjata, lil dawn il-ħaddiema li sfaw bla xogħol, hemm bżonn li jsiru aktar attivitajiet speċifiċi. Dawn jinkludu edukazzjoni, taħriġ, inċentivi tax-xogħol u appoġġ fl-intraprenditorija. Il-grupp ta' ħaddiema fil-mira għandhom diġà ħafna sengħa, iżda f'qasam li l-futur tiegħu ma jidher promettenti xejn f'dak li għandu x'jaqsam ma' impjiegi. Għaldaqstant, il-miżuri proposti għalihom se jġorru aktar spejjeż magħhom milli kieku kienu ħaddiema oħra fi tkeċċijiet bil-massa, li bosta drabi jkunu jikkonċernaw nies li huma relattivament ta' ftit sengħa. – Kors bażiku u kjarifika: Huwa stmat li dan se jagħmluh xi 55% tal-ħaddiema kollha bis-sensja, li jikkostitwixxu l-grupp ta’ ħaddiema fil-mira. Il-kors se jkun ta’ perjodu medju ta' erba' ġimgħat u se jkollu kemm tagħlim fi gruppi kif ukoll għoti ta’ pariri personali. L-għan hu li tingħata għajnuna lill-ħaddiema biex tiġi mifhuma dawn jifhmu s-sitwazzjoni tagħhom u biex jiksbu l-motivazzjoni biex jaċċettaw orjentazzjoni sħiħa mill-ġdid, biex jifhmu l-opportunitajiet miftuħa fir-reġjun, biex jidentifikaw il-kompetenzi tagħhom, biex jidentifikaw l-opportunitajiet ta' interess għalihom u biex jiddeciedu dwar miżuri ulterjuri li huma jixtiequ jieħdu. Miżura bħal din se tinvolvi għoti ta’ pariri ħafna aktar intensiv u personali minn dak li normalment kapaċi jipprovdu ċ-Ċentri tax-Xogħol. – Taħriġ vokazzjonali u edukazzjoni ġenerali: Huwa stmat li dan ukoll se jagħmluh il-ħaddiema kollha fil-mira, li se jagħżlu oqsma varji ta' edukazzjoni u taħriġ mill-ġdid. Ċerti ħaddiema aktarx ikollhom bżonn isaħħu mill-ġdid l-edukazzjoni ġenerali tagħhom qabel ma jkunu jistgħu jibbenefikaw mill-għażliet ta' taħriġ. – L-ewwel fost dawn l-għażliet se tkun fit-Teknoloġija tal-Enerġija, li tinvolvi l-ġenerazzjoni tal-elettriku, il-ħażna tal-enerġija, l-infrastruttura tal-enerġija u l-effiċjenza tal-enerġija -- b'enfażi f'dawn l-oqsma, fuq l-enerġija li tirrispetta l-ambjent. Dan huwa qasam ta’ taħriġ ġdid li ma kienx ipprovdut miċ-Ċentri ta’ Impjieg qabel l-ewwel applikazzjoni għal Odense Steel Shipyard. – It-tieni se tkun fil-Kostruzzjoni u t-Tisbiħ tal-Pajsaġġ, li għalihom hemm diġà impenji pubbliċi kbar li jridu jiġu implimentati fis-snin li ġejjin. Il-kors se jinkludi tagħlim speċifiku fil-kostruzzjoni li tkun effiċjenti fl-enerġija. Dawn huma miżuri ta' taħriġ innovattiv li jinbtu minn dak li huwa disponibbli fiż-żona. – It-tielet se tkun dik tar-Robotika, qasam bi tkabbir sod li fih id-Danimarka kisbet suċċess f’livell internazzjonali. L-aktar oqsma li se jingħataw attenzjoni se jkunu dawk tal-produzzjoni industrijali, tal-logħob u tat-tagħlim, u tal-produzzjoni bijoloġika. Bħalissa ċ-Ċentri tal-Impjieg dan ma jipprovduhx iżda jistgħu jibdew joffruh fil-ġejjieni jekk din l-iskema taqbad sew. – Ir-raba' waħda se tkun fit-Teknoloġija tal-Benessri, li l-iżvilupp tagħha huwa diġà ċċentrat madwar Odense. Id-domanda għall-benessri pubbliku fl-isptarijiet u fis-servizzi tal-kura tas-saħħa mistennija tiżdied fil-futur. L-attenzjoni prinċipali se tkun fuq introduzzjoni ġenerali għat-teknoloġija u aġġornament prattiku tal-ħiliet. Dan il-kors ukoll mhux ipprovdut bħalissa miċ-Ċentri tal-Impjieg, iżda jista' joffri opportunitajiet tajba ta' impjieg fil-futur. – Il-ħames hija l-Edukazzjoni Ġenerali, li tista’ tkun prerekwiżit għal ħafna mill-ħaddiema bis-sensja biex ikunu jistgħu jieħdu t-taħriġ offrut. Huwa stmat li kwart tal-grupp kollu fil-mira se jagħżel din il-miżura, li hija skedata li tieħu medja ta' 22 ġimgħa għal kull persuna. Hekk kif dan qed jiġi offrut miċ-Ċentri tal-Impjieg, jinsabu bħalissa mħabbtin ħafna minħabba d-domanda għolja min-naħa tal-ħaddiema qiegħda u għalhekk mhux dejjem qed ilaħħqu. – Iġbed u żomm iż-żgħażagħ / l-edukazzjoni ogħla: Dan se jmexxi lill-ħaddiema żgħażagħ sabiex jerġgħu lura għall-edukazzjoni, jipprovdi appoġġ u jiffinanzja l-ispejjeż tat-taħriġ sa sena. L-appoġġ ipprovdut hawnhekk imur lilhinn minn dak li huwa normalment disponibbli fiċ-Ċentri tal-Impjieg. – Inċentivi għall-impjieg -- Tagħlim fl-Intrapriżi: Dan se jgħin lill-ħaddiem li ngħata s-sensja li jinsab fi tranżizzjoni għal xogħol ġdid, billi jiffaċilita t-tagħlim u l-aġġustament kemm għal min iħaddem kif ukoll għall-ħaddiem il-ġdid. Fil-biċċa l-kbira dan se jseħħ flimkien ma' waħda mill-miżuri l-oħra li jippreparaw lill-ħaddiem għal impjieg ġdid. F'termini prattici, dan se jkun kors għall-impjegati ġodda ta' bejn jum u tlieta fil-ġimgħa u fuq perjodu ta' bejn sitta sa 10 ġimgħat. Dan se jiffaċilita bil-kbir id-deċiżjoni ta' nies ġodda, li jħaddmu ħaddiema li ngħataw is-sensja, hekk kif dawn se jingħataw l-għajnuna biex jadattaw aktar malajr għall-post tax-xogħol il-ġdid. – Inċentivi għall-ftuħ ta' negozju ġdid: L-intraprendenza fid-Danimarka qiegħda f'livell baxx iżda qed tiżdied u hija partikolarment baxxa fl-aktar żewġ muniċipalitajiet affettwati. Is-seminars ippjanati se jgħinu lil dawn il-ħaddiema jiżviluppaw l-ideat u l-kreattività, l-analiżi tal-ideat se tgħinhom jiffukaw fuq il-każijiet l-aktar adattati għal żvilupp ulterjuri, u kors ta' intraprendenza ta' sitt ġimgħat se jagħti l-possibbiltà lil dawk li jiddeciedu li jagħżlu din it-triq li jiffukaw fuq kif jitmexxa negozju; għadd żgħir minnhom imbagħad se jingħata għajnuna permezz ta' pariri dwar kif tista’ tiżviluppa prodott u bl-analiżi tas-suq meħtieġa. Dawn l-imprendituri ġodda se jirċievu gwida u tmexxija fil-fażi bikrija tal-ftuħ u konsulenza esperta tul l-ewwel sena permezz ta' numru ta' sessjonijiet. Dawk li jirnexxilhom jiftħu negozju b'suċċess jingħataw l-għajnuna fil-kummerċjalizzazzjoni u r-relazzjonijiet pubbliċi, inkluża l-promozzjoni tal-marka. L-intraprendituri li jissodisfaw kundizzjonijiet stretti jistgħu japplikaw għal self. Huwa stmat li xi għaxar applikanti se jipparteċipaw f'dawn il-miżuri, u li wieħed minnhom se jikkwalifika għall-istadju finali ta’ appoġġ permezz ta' self. – Minbarra dawn il-miżuri, id-Danimarka qed tipproponi konċessjoni ta’ sussistenza ta’ EUR 103 għal kull ħaddiem għal kull jum ta' involviment attiv f’taħriġ jew miżuri oħra relevanti. 24. In-nefqa għall-implimentazzjoni tal-FEG, li hija inkluża fl-applikazzjoni skont l-Artikolu 3 tar-Regolament (KE) Nru 1927/2006, tkopri attivitajiet ta’ tħejjija, ġestjoni, informazzjoni, pubbliċità u kif ukoll kontroll. Is-sħab kollha involuti fil-miżuri għandhom l-impenn li jikkomunikaw l-appoġġ ipprovdut mill-FEG. Twaqqaf Segretarjat tal-FEG taħt il-Muniċipalità ta’ Odense u huwa kkofinanzjat mill-Muniċipalità ta’ Kerteminde u r-Reġjun tad-Danimarka t’Isfel. Dan is-segretarjat se jkun f’kuntatt regolari mal-ħaddiema u se jżomm u jaġġorna s-sit web rilevanti[11]. Hija ppjanata konferenza għaż-żewġ każijiet flimkien tal-Odense Steel Shipyard, li se sservi bħala konferenza tal-għeluq għall-ewwel każ[12] u konferenza ta’ nofs it-terminu għat-tieni applikazzjoni. 25. Is-servizzi personalizzati ppreżentati mill-awtoritajiet Daniżi huma miżuri attivi tas-suq tax-xogħol fi ħdan l-azzjonijiet eliġibbli definiti fl-Artikolu 3 tar-Regolament (KE) Nru 1927/2006. L-awtoritajiet Daniżi jistmaw li l-ispejjeż totali ta’ dawn is-servizzi huma ta’ EUR 9 487 675 u li n-nefqa għall-implimentazzjoni tal-FEG hija ta' EUR 443 255 (4,5% tal-ammont totali). Il-kontribuzzjoni totali mitluba mill-FEG hija ta’ EUR 6 455 104 (65 % tal-ispejjeż totali). Azzjonijiet || Għadd stmat ta’ ħaddiema identifikati || Spiża stmata għal kull ħaddiem identifikat (f’EUR) || Spejjeż totali (l-FEG u l-kofinanzjament nazzjonali) (EUR) Servizzi personalizzati (l-ewwel paragrafu tal-Artikolu 3 tar-Regolament (KE) Nru 1927/2006) Kors u kjarifika ta’ bażi || 550 || 1 611 || 885 906 Taħriġ vokazzjonali fit-teknoloġija tal-enerġija || 110 || 13 423 || 1 476 510 Taħriġ vokazzjonali fil-kostruzzjoni u t-tisbiħ tal-pajsaġġ || 85 || 5 369 || 456 376 Taħriġ vokazzjonali fir-robotika || 44 || 10 067 || 442 953 Taħriġ vokazzjonali fit-teknoloġija tal-benessri || 38 || 12 081 || 459 060 Edukazzjoni ġenerali || 138 || 7 973 || 1 100 295 Iġbed u żomm fl-edukazzjoni ogħla || 110 || 6 711 || 738 255 Tagħlim dwar l-intrapriżi || 110 || 3 221 || 354 362 Stimolu għall-intraprendenza || 28 || 268 || 7 517 Analiżi tal-ideat || 14 || 134 || 1 879 Kors fl-intraprendenza || 8 || 5 638 || 45 101 Kors fl-iżvilupp tal-prodotti || 4 || 3 758 || 15 034 Analiżi tas-suq u studju tal-vijabilità || 2 || 4 027 || 8 054 Każijiet għall-ftuħ ta' negozju || 2 || 5 638 || 11 275 Konsulenza esperta || 2 || 1 342 || 2 685 Reklamar u promozzjoni tal-marka || 2 || 4 027 || 8 054 Self għall-ftuħ ta’ negozju || 1 || 26 846 || 26 846 Konċessjoni ta’ sussistenza (per diem) || (jiem) 33 530 || 103 || 3 447 514 Subtotal tas-servizzi personalizzati || || 9 487 675 Nefqa fuq l-implimentazzjoni tal-FEG (it-tielet paragrafu tal-Artikolu 3 tar-Regolament (KE) Nru 1927/2006) Attivitajiet ta' tħejjija || || 0 Ġestjoni || || 308 456 Tagħrif u pubbliċità || || 67 953 Attivitajiet ta’ kontroll || || 66 846 Subtotal tan-nefqa għall-implimentazzjoni tal-FEG || || 443 255 Total tal-ispejjeż stmati || || 9 930 930 Kontribuzzjoni tal-FEG (65 % tal-ispejjeż totali) || || 6 455 104 * It-totali ma jaqblux kompletament minħabba l-konverżjoni mid-DKK u l-arrotondament. 26. Id-Danimarka tikkonferma li l-miżuri deskritti hawn fuq huma kumplimentari għall-azzjonijiet iffinanzjati mill-Fondi Strutturali u li kull iffinanzjar doppju mhux se jitħalla jsir. 27. Dawk li qabel kienu jimpjegaw il-ħaddiema tal-Odense Steel Shipyard organizzaw fiera dwar l-impjiegi fil-ħarifa tal-2010, li fiha ġiet ipprovduta informazzjoni dwar l-opportunitajiet ta’ impjieg u dwar attivitajiet iffinanzjati mill-FEG. Għadd ta’ impjiegi fi Trondheim u f'żoni Norveġiżi oħra ġew offruti lill-ħaddiema tas-sengħa. Id-data meta nbdew jew meta huwa maħsub li jinbdew is-servizzi personalizzati għall-ħaddiema affettwati 28. Fil-31 ta’ Ottubru 2011, id-Danimarka bdiet is-servizzi personalizzati għall-ħaddiema affettwati u inklużi fil-pakkett ikkoordinat propost lill-FEG għall-kofinanzjament. Din id-data, għalhekk, tirrappreżenta l-bidu tal-perjodu ta' eliġibbiltà għal kwalunkwe għajnuna li tista' tingħata mill-FEG. Proċeduri għall-konsultazzjoni mal-imsieħba soċjali 29. Ir-Reġjun tad-Danimarka t'Isfel, u l-Muniċipalitajiet ta' Odense u Kerteminde ppreparaw l-applikazzjoni flimkien. Dan ix-xogħol involva numru ta' sħab soċjali, organizzazzjonijiet professjonali, għaqdiet u istituzzjonijiet ekukattivi. Saru laqgħat konġunti fejn il-partijiet iddiskutew u fasslu strateġiji dettaljati għat-tkabbir u azzjonijiet straordinarji fil-pjan tat-tranżizzjoni. 30. L-awtoritajiet Daniżi kkonfermaw li r-rekwiżiti stipulati fil-leġiżlazzjoni nazzjonali u tal-UE dwar is-sensji kollettivi ġew sodisfatti. Tagħrif dwar azzjonijiet li huma obbligatorji skont il-liġi nazzjonali jew skont il-ftehimiet kollettivi 31. Fir-rigward tal-kriterji li jinsabu fl-Artikolu 6 tar-Regolament (KE) Nru 1927/2006, l-awtoritajiet Daniżi fl-applikazzjoni tagħhom: · ikkonfermaw li l-kontribuzzjoni finanzjarja mill-FEG ma tissostitwixxix miżuri li huma r-responsabbiltà ta' kumpaniji bis-saħħa tal-liġi nazzjonali jew ftehimiet kollettivi; · urew bil-provi li l-azzjonijiet jipprovdu appoġġ għall-ħaddiema individwali u mhumiex se jintużaw għar-ristrutturar tal-kumpaniji jew ta' setturi; · ikkonfermaw li l-azzjonijiet eliġibbli msemmija hawn fuq ma jirċevux assistenza minn strumenti finanzjarji oħra tal-UE. Sistemi ta' ġestjoni u kontroll 32. Id-Danimarka għarrfet lill-Kummissjoni li l-kontribuzzjoni finanzjarja se tiġi ġestita u kkontrollata mill-istess korpi bħal tal-Fond Soċjali Ewropew, li għandu wkoll l-Awtorità Daniża tal-Bini u l-Intrapriżi bħala Awtorità ta' Ġestjoni. L-Awtorità ta’ Ċertifikazzjoni se tinħatar f'dipartiment differenti tal-istess istituzzjoni. L-Awtorità ta' Verifika se tkun il-funzjoni ta' Kontroll tal-UE fl-Awtorità Daniża tal-Bini u l-Intrapriżi. Finanzjament 33. Fuq il-bażi tal-applikazzjoni tad-Danimarka, il-kontribuzzjoni proposta mill-FEG għall-pakkett ikkoordinat tas-servizzi personalizzati hija ta' EUR 6 455 104, li tirrappreżenta 65 % tal-ispiża totali. L-allokazzjoni proposta mill-Kummissjoni minn dan il-Fond hija bbażata fuq l-informazzjoni li ngħatat mid-Danimarka. 34. B'kunsiderazzjoni tal-ammont massimu possibbli ta' kontribuzzjoni finanzjarja mill-FEG skont l-Artikolu 10(1) tar-Regolament (KE) Nru 1927/2006, kif ukoll tal-kamp ta' applikazzjoni tal-allokazzjoni mill-ġdid ta' approprjazzjonijiet, il-Kummissjoni tipproponi li timmobilizza l-FEG għall-ammont totali msemmi hawn fuq, li għandu jiġi allokat skont l-intestatura 1a tal-qafas finanzjarju. 35. L-ammont propost ta' kontribuzzjoni finanzjarja jippermetti li aktar minn 25 % tal-ammont annwali massimu allokat għall-FEG jibqa' disponibbli biex ikun allokat matul l-aħħar erba' xhur tas-sena, kif stipulat fl-Artikolu 12(6) tar-Regolament (KE) Nru 1927/2006. 36. Permezz tal-preżentazzjoni ta' din il-proposta sabiex timmobilizza l-FEG, il-Kummissjoni qiegħda tniedi l-proċedura ssimplifikata ta' trijalogu, kif mitlub mill-Punt 28 tal-Ftehim Interistituzzjonali tas-17 ta' Mejju 2006, sabiex tikseb il-qbil taż-żewġ fergħat tal-awtorità baġitarja dwar il-ħtieġa li jintuża l-FEG u l-ammont meħtieġ. Il-Kummissjoni tistieden lill-ewwel waħda miż-żewġ fergħat tal-awtorità baġitarja li tilħaq ftehim dwar l-abbozz tal-proposta għall-mobilizzazzjoni biex, f'livell politiku xieraq, tgħarraf lill-fergħa l-oħra u lill-Kummissjoni bl-intenzjonijiet tagħha. F'każ ta' nuqqas ta' qbil minn xi waħda miż-żewġ fergħat tal-awtorità baġitarja, għandha tissejjaħ laqgħa formali ta' trijalogu. 37. B’mod separat, il-Kummissjoni tippreżenta talba ta' trasferiment sabiex fil-baġit għall-2012 iddaħħal approprjazzjonijiet speċifiċi għall-impenji, kif mitlub mill-Punt 28 tal-Ftehim Interistituzzjonali tas-17 ta' Mejju 2006. Sors tal-approprjazzjonijiet għall-ħlas 38. Billi l-baġit tal-2012 jinkludi approprjazzjonijiet ta’ ħlas ta' EUR 50 000 000 fil-linja baġitarja 04.0501 "Fond Ewropew ta' Aġġustament għall-Globalizzazzjoni (FEG)", din il-linja baġitarja se tintuża biex tkopri l-ammont ta' EUR 6 455 104 meħtieġ għal din l-applikazzjoni. Proposta għal DEĊIŻJONI TAL-PARLAMENT EWROPEW U TAL-KUNSILL dwar il-mobilizzazzjoni tal-Fond Ewropew ta' Aġġustament għall-Globalizzazzjoni, skont il-punt 28 tal-Ftehim Interistituzzjonali tas-17 ta' Mejju 2006 bejn il-Parlament Ewropew, il-Kunsill u l-Kummissjoni dwar id-dixxiplina baġitarja u l-ġestjoni finanzjarja soda (applikazzjoni EGF/2011/008 DK/Odense Steel Shipyard mid-Danimarka) IL-PARLAMENT EWROPEW U L-KUNSILL TAL-UNJONI EWROPEA, Wara li kkunsidraw it-Trattat dwar il-Funzjonament tal-Unjoni Ewropea, Wara li kkunsidraw il-Ftehim Interistituzzjonali tas-17 ta' Mejju 2006 bejn il-Parlament Ewropew, il-Kunsill u l-Kummissjoni dwar id-dixxiplina baġitarja u l-ġestjoni finanzjarja tajba[13], u b'mod partikolari l-punt 28 tiegħu, Wara li kkunsidraw ir-Regolament (KE) Nru 1927/2006 tal-Parlament Ewropew u tal-Kunsill tal-20 ta' Diċembru 2006 li jistabbilixxi l-Fond Ewropew ta' Aġġustament għall-Globalizzazzjoni[14], u b'mod partikulari l-Artikolu 12(3) tiegħu, Wara li kkunsidraw il-proposta tal-Kummissjoni[15], Billi: (1) Il-Fond Ewropew ta’ Aġġustament għall-Globalizzazzjoni (FEG) twaqqaf biex jipprovdi appoġġ addizzjonali għall-ħaddiema li ngħataw is-sensja b’riżultat ta’ bidliet strutturali kbar fix-xejriet tal-kummerċ dinji minħabba l-globalizzazzjoni u sabiex jiġu megħjuna fir-reintegrazzjoni tagħhom fis-suq tax-xogħol. (2) Il-kamp ta' applikazzjoni tal-FEG twessa’ għall-applikazzjonijiet imressqa mill-1 ta’ Mejju 2009 sat-30 ta' Diċembru 2011 biex jinkludi appoġġ għall-ħaddiema li jingħataw is-sensja bħala riżultat dirett tal-kriżi finanzjarja u ekonomika globali. (3) Il-Ftehim Interistituzzjonali tas-17 ta’ Mejju 2006 jippermetti l-mobilizzazzjoni tal-FEG fi ħdan il-limitu massimu annwali ta’ EUR 500 miljun. (4) Id-Danimarka ressqet applikazzjoni għall-mobilizzazzjoni tal-FEG, fir-rigward tas-sensji fl-intrapriża Odense Steel Shipyard fit-28 ta' Ottubru 2011 u ssupplimentatha b'tagħrif addizzjonali sat-8 ta' Marzu 2012. Din l-applikazzjoni hija konformi mar-rekwiżiti għad-determinazzjoni tal-kontribuzzjonijiet finanzjarji kif stabbilit fl-Artikolu 10 tar-Regolament (KE) Nru 1927/2006. Il-Kummissjoni għalhekk tipproponi li timmobilizza l-ammont ta' EUR 6 455 104. (5) L-FEG għandu, għalhekk, jiġi mmobilizzat sabiex jipprovdi kontribuzzjoni finanzjarja għall-applikazzjoni mressqa mid-Danimarka. ADOTTAW DIN ID-DEĊIŻJONI: Artikolu 1 Għall-baġit ġenerali tal-Unjoni Ewropea għas-sena finanzjarja 2012, il-Fond Ewropew ta' Aġġustament għall-Globalizzazzjoni (FEG) għandu jiġi mmobilizzat biex jipprovdi s-somma ta' EUR 6 455 104 f'approprjazzjonijiet ta' impenn u ta' ħlas. Artikolu 2 Din id-Deċiżjoni għandha tiġi ippubblikata f’Il-Ġurnal Uffiċjali tal-Unjoni Ewropea. Magħmul fi Brussell, Għall-Parlament Ewropew, Għall-Kunsill, Il-President Il-President [1] ĠU C 139, 14.6.2006, p. 1. [2] ĠU L 406, 30.12.2006, p. 1. [3] B'konformità mat-tielet paragrafu tal-Artikolu 3 tar-Regolament (KE) Nru 1927/2006. [4] It-Tunnellaġġ Gross-Ikkumpensat (Compensated Gross Tonnage, CGT) jindika l-ammont ta' xogħol meħtieġ sabiex jinbena vapur u huwa kkalkulat bil-multiplikazzjoni tat-tunnellaġġ ta' vapur b'koeffiċjent li huwa ddeterminat skont it-tip u l-kobor tal-vapur partikolari (http://en.wikipedia.org/wiki/Compensated_gross_tonnage) [5] http://www.cesa.eu/presentation/publication/CESA_AR_2010_2011/pdf/CESA%20AR%202010-2011.pdf [6] COM(2011) 251 finali [7] COM(2010) 451 finali [8] COM(2010) 631 finali [9] COM(2011) 251 finali [10] http://appsso.eurostat.ec.europa.eu/nui/submitViewTableAction.do?dvsc=9 [11] www.odense.dk/lindoglobaliseringsfonden [12] FEG/2010/025 DK/Odense Steel Shipyard [13] ĠU C 139, 14.6.2006, p. 1. [14] ĠU L 406, 30.12.2006, p. 1. [15] ĠU C […], […], p. […].